Alcàsser, Immers en la Celebració de les Festes de la Verge del Carme
dt., 12/07/2022 - 14:54

Després d'ajornar la celebració de la festa a causa de la pandèmia de la COVID-19, les Clavariesses de la Verge del Carme de 2020 han pogut organitzar les festes en honor a la patrona. La programació arrancava dissabte passat, 2 de juliol, i continuaran fins al pròxim 16 de juliol.

Exposicions, processons, jocs infantils, sopars populars o música en directe són tan sols algunes de les activitats que s'han anat desenvolupant aquests dies, i que han inundat el poble d'Alcàsser de festa. Com ha explicat l'alcaldessa de la localitat, Eva Zamora, «es nota que els veïns i veïnes tenien ganes de retrobar-se, de celebrar, però sense deixar de costat la prudència».

Aquesta vesprada, a les 19.30 h, la imatge de la Verge del Carme recorrerà els carrers del municipi fins al cementeri municipal, on tindrà lloc una missa per als difunts.

La programació continuarà els pròxims dies amb tres dies consecutius de tridu en honor a la Mare de Déu del Carme; l'ofrena de flors, encapçalada per la colla Guirigall i en la qual participaran els veïns i veïnes, societats culturals, confraries i entitats festives, tancant l'acte la Societat Musical Santa Cecília d'Alcàsser (14 de juliol a les 21.00 h); o amb els concerts de la Coral Polifònica d'Alcàsser (14 de juliol a les 23.00 h) i el de la banda simfònica de la Societat Musical Santa Cecília d'Alcàsser (15 de juliol a les 23.00 h).

El dia gran de la festa serà el dissabte, 16 de juliol, amb la cercavila per a recollir a les clavariesses, la missa solemne i el bombardeig de 21 salves d'honor; així com la solemne processó de la patrona, que començarà a les 21.00 h, el tret d'un castell de focs artificials en acabar i, finalment, l'Orquestra Twister que posarà el fermall d'or a les festes de la Verge del Carme.